CDVII.  Romani-Monasterii possessiones, petente Petro, abbate Cluniacensi confirmat.   (Anno 1139, April. 30.) [  Mémoires et documents de la Suisse romande,  t. III, p. 581.]
Author: Innocentius II

INNOCENTIUS episcopus, servus servorum Dei, dilecto filio PONTIO Romani monasterii ejusque fratribus tam praesentibus quam futuris in Domino salutem.

Sicut injusta poscentibus nullus tribuendus est assensus, ita legitima desiderantium non est differenda petitio. Proinde, dilecte in Domino fili Ponti prior, precibus et interventione dilecti filii nostri Petri Cluniacensis abbatis, tuis postulationibus clementer annuimus, et Romanum monasterium, cui, auctore Domino, praesides, praesentis privilegii pagina communimus, statuentes ut quascunque possessiones, quaecunque bona idem monasterium inpraesentiarum juste et canonice posssidet, firma tibi tuisque successoribus et illibata permaneant. In quibus haec propriis duximus exprimenda vocabulis: in archiepiscopatu Bisuntino, ecclesiam de Bannens, et capellam Sanctae Columbae. In episcopatu Lausannensi, ecclesiam Betuaci cum appendiciis suis, ecclesiam de Luliaco cum appendiciis suis, et capellam de hospitale de Urba et capellam de Gumoens, et obedientiam de valle Urbanensi cum capella, ecclesiam de Morlens cum capellis suis Barlens et Turquens, ecclesiam de Apples cum appendiciis suis. In episcopatu Gebennensi, ecclesiam de Brucins, cum capellis suis Brucines et Gemes, ecclesiam de sancto Eugendo. Praeterea quaecunque in futurum idem locus, concessione pontificum, largitione regum, vel liberalitate principum, sive oblatione fidelium, seu aliis rationabilibus modis, Deo propitio, poterit adipisci, firma tibi et inconvulsa stabilitate tuisque successoribus nihilominus confirmamus. Decernimus quod ut nullus omnino hominum audeat praefatum coenobium super hac nostra concessione atque confirmatione temere perturbare, aut ejus possessiones auferre, vel ablatas retinere, minuere, sed omnia omnino integre conserventur eorum, pro quorum gubernatione ac sustentatione concessa sunt, omnimodis usibus profutura. Si qua sane in posterum ecclesiastica saecularisve persona, hujus nostrae constitutionis paginam sciens, contra eam temere venire tentaverit, secundo tertiove commonita, si non congrua emendatione satisfecerit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco sua jura servantibus sit pax Domini nostri Jesu Christi, quatenus et hic fructus bonae actionis percipiant, et in futuro praemia aeternae pacis acquirant. Amen, amen, amen. Monogramme Ego Innocentius Catholicae Ecclesiae episcopus subscripsi. Ego Conradus Sabinensis episcopus ss. Ego Theodewinus S. Rufinae episcopus ss. Ego Albericus Ostiensis episcopus ss. Ego Brisagonus presbyter cardinalis Sanctae Praxedis Ego Berhardus presbyter cardinalis Sanctae Crucis in Jerosolyma ss. Ego Gregorius diaconus cardinalis Sanctorum Sergii et Bacchi ss. Ego Otto diaconus cardinalis Sancti Georgii ad Velum Aureum ss. Ego Lucas presbyter cardinalis duorum sanctorum Joannis et Pauli ss. Ego Martinus presbyter cardinalis Sancti Stephani in Caelio Monte ss. Ego Ivo presbyter cardinalis sancti Laurentii in Damaso ss. Ego Boetius presbyter cardinalis Sancti Clementis ss. ss. Ego Hubaldus diaconus cardinalis Sanctae Mariae in Via Lata ss. Ego Gregorius diaconus cardinalis Sancti Angeli ss. Ego Gerardus diaconus cardinalis Sanctae Mariae in Dominica ss. Ego Octavianus diaconus cardinalis Sancti Nicolai in Carcere ss. Datum Latii per manum Aimerici sanctae Romanae Ecclesiae diaconi cardinalis et cancellarii, secundo Kalendas Maii, Dominicae Incarnationis anno millesimo centesimo tricesimo nono, indictione secunda, pontificatus domni Innocentii papae secundi anno decimo.

Notes: ( Le sceau en plomb d' Innocent II s' y trouve appendu
par un cordon de soie rouge. )